Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 619/08/8807	Michalovce, 12.7.2013
EEČ : 2-66-184-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov a iné trestné činy

Rozhodol: 	prokurátorka Okresnej prokuratúry Michalovce
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
dňa 28. 05. 2008 v čase od 06.15 h do 16.00 h v obci Trhovište č. 408, okres Michalovce, vlámal sa do obývaného rodinného domu tak, že vypáčil plastové okno na dome a z vnútra odcudzil mobilný telefón zn. LG KG110. Následne vytlačil okno na garáži, cez ktoré vnikol dovnútra, odkiaľ odcudzil motorovú kosačku zn. R 484. XXXXX odcudzením veci spôsobil škodu vo výške 12.400,- Sk (411,60 €) a poškodením zariadenia škodu vo výške 4.000,- Sk (132,77 €), 

lebo obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie

Odôvodnenie:
Uznesením povereného príslušníka Obvodného oddelenia PZ Trhovište sp. zn. OPP-1000/TR-MI-2008 zo dňa 29. 05. 2008 bolo začaté trestné stíhanie a následne dňa 02. 07. 2008 vznesené obvinenie ml. XXXXX pre prečin krádeže podľa § 212 ods. 2 písm. a) Tr. zákona a pre prečin porušovania domovej slobody podľa § 194 ods. 1 Tr. zákona na tom skutkovom základe, ako je to uvedené vo výrokovej časti tohto  uznesenia. 

Poverený príslušník PZ po ukončení prípravného konania predložil prokurátorovi zhromaždený spisový materiál s návrhom na zastavenie trestného stíhania podľa § 215 ods. 1 písm. f) Tr. poriadku obvineného ml. XXXXX.  

Vykonaným dokazovaním, najmä výsluchom svedkyne - poškodenej XXXXX a znaleckým dokazovaním bolo preukázané, že obvinený ml. XXXXX sa dopustil prečinov, ktoré sa mu kladú za vinu.

V zmysle ustanovenia § 338 Tr. poriadku bola do konania pribratá XXXXX, znalkyňa z odboru psychológia, za účelom  posúdenia rozumovej a mravnej vyspelosti  u obvineného  mladistvého. Znalkyňa v záveroch posudku uvádza, že intelektová úroveň u obvineného ml. XXXXX je nerovnomerná a kolíše okolo pásma ľahkej debility. Mentálny vek dosahuje úroveň 12 rokov. Vzhľadom k svojej morálnej úrovni a úrovni vedomostí nie je spôsobilý rozpoznať protiprávnosť svojho konania. 

Podľa § 215 ods. 1 písm. f) Tr. poriadku prokurátor zastaví trestné stíhanie, ak obvinený mladistvý v čase činu neprekročil pätnásty rok veku a nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie.

Týmto rozhodnutím  nie sú dotknuté práva poškodeného požadovať náhradu škody v občianskom súdnom konaní.

Z vyššie uvedených dôvodov som rozhodla tak, ako je to vo  výrokovej časti tohto uznesenia uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Šándorová
prokurátorka